
PALANGOS MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL PALANGOS MIESTO SAVIVALDYBĖS materialiojo turto nuomOS KONKURSO ORGANIZAVIMO taisyklių patvirtinimo
2016 m. balandžio 8 d. Nr. A1-341
Palanga

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Palangos miesto savivaldybės turto valdymo, naudojimo ir disponavimo juo tvarkos aprašo, patvirtinto Palangos miesto savivaldybės tarybos 2016 m. sausio 28 d. sprendimu Nr. T2-35, 48 punktu,
t v i r t i n u Palangos miesto savivaldybės materialiojo turto nuomos konkurso organizavimo taisykles (pridedama).  

Direktorė
Akvilė Kilijonienė
PATVIRTINTA

Palangos miesto savivaldybės administracijos

direktoriaus 2016 m. balandžio 8 d. įsakymu
Nr. A1-341
PALANGOS MIESTO SAVIVALDYBĖS MATERIALIOJO TURTO

NUOMOS KONKURSO ORGANIZAVIMO TAISYKLĖS
I. BENDROSIOS NUOSTATOS

1. Palangos miesto savivaldybės materialiojo turto nuomos konkurso organizavimo taisyklės (toliau – Taisyklės) parengtos vadovaujantis Palangos miesto savivaldybės turto valdymo, naudojimo ir disponavimo juo tvarkos aprašu (toliau – Aprašas), patvirtintu Palangos miesto savivaldybės tarybos 2016 m. sausio 28 d. sprendimu Nr. T2-35, ir reglamentuoja Palangos miesto savivaldybės (toliau – savivaldybė) materialiojo turto (toliau – turtas) viešo nuomos konkurso tvarką ir sąlygas, savivaldybės įmonių ir įstaigų, patikėjimo teise valdančių savivaldybei nuosavybės teise priklausantį materialųjį turtą (toliau – patikėtinis), pareigas ir pagrindinius šio turto nuomos sutarties (toliau – nuomos sutartis, sutartis) sudarymo ir nutraukimo reikalavimus.

II. TURTO NUOMA KONKURSO BŪDU

2. Palangos miesto savivaldybei nuosavybės teise priklausantis ilgalaikis materialusis turtas, kuris nenaudojamas savivaldybės savarankiškosioms ar valstybinėms funkcijoms įgyvendinti, gali būti išnuomojamas Lietuvos Respublikos ir užsienio valstybių fiziniams ir juridiniams asmenims viešo konkurso būdu, išskyrus atvejus, nustatytus Aprašo 52 punkte.
3. Sprendimus dėl savivaldybei nuosavybės teise priklausančio turto nuomos viešo konkurso būdu priima:

3.1. Palangos miesto savivaldybės taryba, kai išnuomojamas savivaldybės turtas, kuris nėra perduotas valdyti, naudotis ir disponuoti juo patikėjimo teise savivaldybės įmonėms, įstaigoms ir organizacijoms;

3.2. turto valdytojas, savivaldybės turtą valdantis patikėjimo teise. Patikėtinis, planuojantis nuomoti patikėjimo teise valdomą savivaldybės turtą arba norėdamas atnaujinti nuomos sutartį, išskyrus Aprašo 52 punkte numatytus atvejus, prieš priimdamas sprendimą privalo raštu informuoti Palangos miesto savivaldybės administraciją (toliau – Administracija) ir gauti raštišką Administracijos direktoriaus sutikimą dėl turto nuomos termino.  
4. Konkursus organizuoja ir vykdo Administracijos direktoriaus arba patikėtinio įsakymu sudaryta turto nuomos konkurso komisija (toliau – komisija).

5. Pradinis nuompinigių dydis už viešo nuomos konkurso būdu išnuomojamą turtą apskaičiuojamas pagal Palangos miesto savivaldybės administracijos direktoriaus įsakymu patvirtintas Nuompinigių už Palangos miesto savivaldybės materialiojo turto nuomą skaičiavimo taisykles.

6. Turto nuomos konkursas skelbiamas viešai viename iš miesto laikraščių ir Palangos miesto savivaldybės interneto svetainėje www.palanga.lt.

7. Jeigu nuomojant nenaudojamą savivaldybės turtą du kartus paskelbus turto nuomos konkursą neužsiregistruoja nė vienas konkurso dalyvis, trečią kartą skelbiant to paties turto nuomos konkursą, pradinis nuompinigių dydis gali būti sumažintas, bet ne daugiau kaip 30 procentų. Skelbiant konkursą ketvirtą ir daugiau kartų, pradinis nuompinigių dydis gali būti sumažintas, bet ne daugiau kaip 50 procentų.

III. TURTO NUOMOS KONKURSO ORGANIZAVIMAS IR VYKDYMAS

8. Savivaldybės tarybai ar patikėtiniui priėmus sprendimą išnuomoti turtą, Administracijos direktoriaus ar patikėtinio įsakymu sudaroma turto nuomos konkurso organizavimo komisija, paskiriamas komisijos pirmininkas ir sekretorius. Komisija sudaroma ne mažiau kaip iš 3 asmenų, kurie turi būti nešališki. Komisijos narys neturi teisės balsuoti, jeigu jis su konkurse dalyvaujančiais  fiziniais asmenimis ir juridinių asmenų savininkais, akcininkais ar vadovais susijęs šeimos ar giminystės ryšiais (tokiais laikomi tėvai (įtėviai), vaikai (įvaikiai), seneliai, broliai, seserys, vaikaičiai, proseneliai, brolio ir sesers vaikai (sūnėnai ir dukterėčios), tėvo ar motinos broliai ir seserys (dėdės ir tetos), tėvo ar motinos brolių ir seserų vaikai (pusbroliai ir pusseserės) arba yra veikiamas kitų sąlygų, galinčių turėti įtakos jo nešališkumui. Iki komisijos vokų atplėšimo posėdžio pradžios komisijos nariai turi pasirašyti nešališkumo deklaracijas.
9. Komisija, skelbdama turto nuomos konkursą, skelbime nurodo:

9.1. paraiškų dalyvauti konkurse pateikimo terminą – ne trumpesnį kaip 10 kalendorinių dienų nuo paskelbimo spaudoje ir savivaldybės internetiniame puslapyje;

9.2. turto buvimo vietą (adresą);

9.3. turto naudojimo paskirtį;

9.4. pradinį nuompinigių dydį su pridėtinės vertės mokesčiu (toliau – PVM), jeigu teisės aktų nustatyta tvarka jis turi būti skaičiuojamas;

9.5. turto nuomos sutarties trukmę (terminą);

9.6. paraiškų dalyvauti konkurse pateikimo vietą (tikslų adresą, kabineto numerį, komisijos sekretoriaus vardą ir pavardę);

9.7. turto nuomos konkurso vykdytojo adresą, elektroninio pašto adresą, telefono numerį, kuriais galima gauti papildomą informaciją apie nuomojamą turtą;

9.8. komisijos posėdžio vietą, datą ir tikslų laiką;

9.9. banko pavadinimą ir sąskaitos, į kurią turi būti sumokėtas pradinis įnašas, lygus paskelbtam 3 mėnesių pradiniam nuompinigių dydžiui (su PVM, jeigu teisės aktų nustatyta tvarka jis turi būti skaičiuojamas), numerį;

9.10. kitą, komisijos manymu, reikalingą informaciją.

10. Turto nuomos konkurso organizavimo tiesiogines išlaidas padengia nuomotojas.

11. Fiziniai arba juridiniai asmenys, norintys dalyvauti turto nuomos konkurse (toliau – konkurso dalyviai), arba jų įgalioti atstovai skelbime nurodytu laiku pateikia komisijos sekretoriui užklijuotą voką, ant kurio turi būti užrašyta konkurso dalyvio ar jo įgalioto atstovo vardas, pavardė arba juridinio asmens pavadinimas, turto, kurio nuomos konkursas buvo skelbtas, pavadinimas, turto buvimo vieta (adresas) ir nuoroda „Turto nuomos konkursui“. Voke turi būti pateikta:

11.1. paraiška (1 priedas), kurioje nurodoma konkurso dalyvio ar jo įgalioto atstovo vardas, pavardė ir asmens kodas (fiziniams asmenims), juridinio asmens pavadinimas ir kodas, PVM mokėtojo kodas, adresas (buveinė), telefono numeris, elektorinio pašto adresas, banko sąskaitos numeris, kokia veikla numatoma vykdyti, siūlomas konkretus nuompinigių dydis, kokiu būdu (raštu ar elektroniniu paštu) informuoti dalyvį arba jo įgaliotą atstovą apie viešo nuomos konkurso rezultatus;
11.2. fizinio asmens tapatybės dokumento (asmens tapatybės kortelės arba paso) kopija, juridinio asmens – Juridinių asmenų registro išplėstinis išrašas arba atitinkamos užsienio šalies institucijos (profesinių ar veiklos tvarkytojų, valstybės įgaliotų institucijų pažymos, kaip yra nustatyta toje valstybėje, kurioje tiekėjas registruotas) išduotas dokumentas ar priesaikos deklaracija, liudijanti, kad juridinis asmuo yra įregistruotas ir veikiantis įstatymų nustatyta tvarka bei turi teisę verstis atitinkama veikla. Dokumentų kopijos turi būti patvirtintos antspaudu (jeigu jis privalo turėti antspaudą) ir įgalioto atstovo parašu;

11.3. nustatyta tvarka patvirtintas įgaliojimas, jeigu konkurso dalyviui konkurse atstovauja jo įgaliotas asmuo;

11.4. mokėjimo pavedimas, patvirtinantis, kad konkurso dalyvis į nuomotojo skelbime nurodytą banko sąskaitą sumokėjo pradinį įnašą, lygų paskelbtam 3 mėnesių pradiniam nuompinigių dydžiui (su PVM, jeigu teisės aktų nustatyta tvarka jis turi būti skaičiuojamas).
12. Komisijos sekretorius:

12.1. registruoja konkurso dalyvius turto nuomos konkurso duomenų registracijos knygoje (2 priedas), įrašydamas konkurso dalyvio registracijos eilės numerį, voko su paraiška gavimo datą ir laiką (minutės tikslumu), konkurso dalyvio pavadinimą arba vardą ir pavardę;

12.2. išduoda laisvos formos konkurso dalyvio pažymėjimą, kuriame nurodytas registracijos eilės numeris, voko gavimo data bei laikas (minučių tikslumu), komisijos vokų atplėšimo posėdžio vieta (adresas), data ir tikslus laikas;

12.3. užrašo ant voko konkurso dalyvio registracijos eilės numerį;

12.4. pasirašytinai supažindina konkurso dalyvius su šiomis taisyklėmis ir savivaldybės materialiojo turto nuomos pavyzdine sutartimi;

12.5. įmeta voką jį pateikusio konkurso dalyvio arba jo atstovo akivaizdoje į užplombuotą dėžę (už dėžės plombavimą atsako komisijos pirmininkas).

13. Komisijos posėdis turto nuomos konkurso laimėtojui nustatyti turi įvykti ne vėliau kaip per 3 darbo dienas nuo paskutinės dalyvių registravimo dienos, nurodytos skelbime. 
14. Komisijos posėdyje turi teisę dalyvauti turto nuomos konkurso dalyviai arba jų įgalioti asmenys. Konkurso dalyviai arba jų įgalioti atstovai turi pateikti komisijai konkurso dalyvio registracijos pažymėjimą, asmens tapatybę patvirtinantį dokumentą ir įgaliojimą, suteikiantį teisę atstovauti fiziniam ar juridiniam asmeniui.

15. Komisijos pirmininkas leidžia atvykusiems konkurso dalyviams arba jų atstovams įsitikinti, kad dėžės plomba ir vokai, kuriuose įdėtos paraiškos dalyvauti konkurse, nepažeisti. Vokai atplėšiami nepažeidžiant užklijavimo juostos. Komisijos nariai įsitikina, ar pateikti visi šios tvarkos 11 punkte išvardinti dokumentai, ar jie atitinka būtinus reikalavimus, ar teisingai užpildyta paraiška ir sumokėtas pradinis įnašas. Komisijos pirmininkas skelbia konkurso dalyvių siūlomus nuompinigių dydžius. Paskelbti nuompinigių dydžiai ir juos pasiūlę konkurso dalyviai eilės tvarka, nuo didžiausios pasiūlytos nuompinigių sumos iki mažiausios, įrašomi protokole.

16. Pateikę turto nuomos konkurso dokumentus potencialūs nuomininkai nepripažįstami šio konkurso (aukciono) dalyviais ir jų paraiškos atmetamos, jeigu:

16.1. trūksta nors vieno 11 punkte nurodyto dokumento;

16.2. sumokėtas pradinis įnašas yra mažesnis už privalomąjį;

16.3. pradinis įnašas pervestas ne į nurodytąją sąskaitą;

16.4. paraiškoje dalyvauti turto nuomos konkurse nenurodytas potencialaus nuomininko vardas ir pavardė (arba pavadinimas, jeigu viešame nuomos konkurse dalyvauja įmonė), nenurodytas siūlomas konkretus nuompinigių dydis, nėra parašo ir potencialus nuomininkas neatitinka kitų nustatytų reikalavimų;

16.5. siūlomas nuompinigių dydis yra mažesnis už pradinį nuompinigių dydį, nurodytą komisijos skelbime;

16.6. potencialus nuomininkas pateikia daugiau kaip vieną paraišką, neatšaukęs ankstesniosios.

17. Turto nuomos konkursą laimi asmuo, paraiškoje nurodęs didžiausią nuompinigių sumą. Jeigu tokią pat sumą pasiūlo keli dalyviai, laimėtoju pripažįstamas dalyvis, anksčiau įregistruotas turto nuomos konkurso duomenų registracijos knygoje.
18. Jeigu dalyvauti turto nuomos konkurse nustatyta tvarka užsiregistravo tik vienas konkurso dalyvis, pasiūlęs nuompinigių ne mažiau už nustatytą pradinį nuompinigių dydį, jis laikomas konkurso laimėtoju.

19. Turto nuomos konkursas skelbiamas neįvykusiu, jeigu dalyvauti konkurse neužsiregistravo nė vienas dalyvis arba visi konkurso dalyviai pasiūlė nuompinigių mažiau už nustatytą pradinį nuompinigių dydį ir (ar) buvo pateikti ne visi šiose taisyklėse nurodyti dokumentai.

20. Turto nuomos konkurso rezultatai įforminami protokolu, kurį pasirašo komisijos pirmininkas ir komisijos nariai bei konkurso laimėtojas, jeigu jis dalyvauja turto nuomos konkurso vokų atplėšimo ir laimėtojo paskelbimo posėdyje. Komisijos nariai, nesutinkantys su konkurso rezultatais, savo atskirąją nuomonę gali įrašyti protokole. Kiekvienas konkurso dalyvis arba jo atstovas turi teisę nuo protokolo pasirašymo dienos susipažinti su protokolu. Prie protokolo pridedama konkurso skelbimo spaudoje ir savivaldybės interneto svetainėje iškarpa arba kopija.

21. Turto nuomos konkurso laimėtojas, nedalyvavęs komisijos posėdyje, apie konkurso rezultatus informuojamas paraiškoje nurodytu būdu per 3 darbo dienas nuo protokolo pasirašymo dienos. Laimėtojui išsiųstame pranešime taip pat nurodomas laikas, kada bus pasirašoma nuomos sutartis. Jeigu turto nuomos konkurso laimėtojas dėl kokių nors priežasčių negavo pranešimo apie konkurso rezultatus, ne vėliau kaip per 7 darbo dienas nuo įvykusio komisijos posėdžio dienos turi atvykti pasirašyti konkurso protokolą. Neįvykdžius šio reikalavimo, konkurso rezultatai komisijos sprendimu anuliuojami ir konkursas laikomas neįvykusiu, konkurso laimėtojui pradinis įnašas negrąžinamas. Kiti konkurso dalyviai, neatvykę į konkursą, apie jo rezultatus informuojami paraiškoje nurodytu būdu per 3 darbo dienas nuo protokolo pasirašymo dienos.
22.  Pradinis turto nuomos konkurso laimėtojo įnašas įskaitomas į nuompinigius.
23. Konkurso dalyviams, nelaimėjusiems konkurso, pradinis įnašas per 7 kalendorines dienas nuo komisijos posėdžio dienos grąžinamas į konkurso dalyvio paraiškoje nurodytą banko sąskaitą. 
24. Administracijos direktorius arba patikėtinis ir turto nuomos konkurso laimėtojas arba jo įgaliotas atstovas ne vėliau kaip per 15 kalendorinių dienų nuo protokolo pasirašymo dienos pasirašo turto nuomos sutartį. Turto nuomos sutartis rengiama laikantis savivaldybės ilgalaikio materialiojo turto nuomos pavyzdinės sutarties (Aprašo 6 priedas). Jeigu konkurso laimėtojas per šiame punkte nustatytą terminą nepasirašo nuomos sutarties, konkurso rezultatai komisijos sprendimu anuliuojami ir konkursas laikomas neįvykusiu, konkurso laimėtojui pradinis įnašas negrąžinamas.

25. Administracijos direktorius arba patikėtinis, pasirašęs turto nuomos sutartį, privalo ne vėliau kaip per 7 kalendorines dienas perduoti viešo nuomos konkurso laimėtojui arba jo atstovui nuomojamą turtą, įforminant turto perdavimą perdavimo ir priėmimo aktu. Turto perdavimo ir priėmimo aktas rengiamas laikantis Nuomojamo savivaldybės ilgalaikio materialiojo turto perdavimo ir priėmimo akto formos (Aprašo 7 priedas).
26. Terminuota nuomos sutartis baigiasi, kai sueina jos terminas, jeigu šalys sutarties neatnaujina sudarydamos naują susitarimą Aprašo nustatyta tvarka.

27. Pasibaigus nuomos sutarties terminui arba ją nutraukus prieš terminą, nuomininkas per 7 kalendorines dienas pagal turto perdavimo ir priėmimo aktą perduoda nuomotojui tvarkingą turtą su visais atliktais pertvarkymais ar pagerinimais, neatskiriamais nuo turto. 
IV. BAIGIAMOSIOS NUOSTATOS

28. Nuomininkui draudžiama išpirkti nuomojamą turtą. Jis gali dalyvauti parduodant šį turtą teisės aktų nustatyta tvarka.

29. Nuomos konkurso dalyviai konkurso rezultatus gali apskųsti Lietuvos Respublikos civilinio proceso kodekso nustatyta tvarka.
__________________
Palangos miesto savivaldybės materialiojo

turto nuomos konkurso organizavimo taisyklių

1 priedas

.................................................................................................................

(įmonės pavadinimas, kodas, įmonės atstovo vardas, pavardė

.................................................................................................................

arba fizinio asmens vardas, pavardė, asmens kodas
.................................................................................................................

adresas, elektroninis paštas, telefono numeris)

..................................................................

(įstaigos pavadinimas)
Viešo turto nuomos konkurso komisijai

PRAŠYMAS

DĖL DALYVAVIMO TURTO NUOMOS KONKURSE

20..... m. ............................. .....d.

Palanga


Prašau leisti dalyvauti viešame konkurse dėl turto  ....................................................
....................................................................................................................................................



                    (turto pavadinimas, adresas)

....................................................................................................................................................

nuomos ......... metų/mėnesių (reikalingą žodį pabraukti) laikotarpiui .................................................

................................................................................... veiklai vykdyti (nurodyti, kokia veikla bus vykdoma).

Siūlomas nuompinigių dydis (su PVM, jei teisės aktų nustatyta tvarka jis turi būti skaičiuojamas) 
............................................................... Eur (be centų) už metus/mėnesį (reikalingą žodį pabraukti)
.............................................................................................................................. (suma žodžiais).


Jeigu aš nedalyvausiu viešame nuomos konkurse, apie konkurso rezultatus prašau informuoti paštu/elektroniniu paštu (reikalingą žodį pabraukti).

Jeigu aš nebūsiu pripažintas viešo nuomos konkurso laimėtoju, įmokėtą pradinį įnašą prašau grąžinti
 į sąskaitą LT.......................... ...................................................banke.
 (banko pavadinimas, kodas)

PRIDEDAMI DOKUMENTAI:

......................................................................................................................................................................................

......................................................................................................................................................................................

.....................................................................................................................................................................

...................................................    ...........................................................   .............................................................

                  (pareigos) 

 (parašas)

            (vardas, pavardė)



              A.V.

Palangos miesto savivaldybės materialiojo

turto nuomos konkurso organizavimo taisyklių

2 priedas


..............................................................................................................................

(įstaigos, nuomojančios turtą, pavadinimas)

...........................................................................................................................................................................................................................

(nuomojamo turto pavadinimas)

 VIEŠO NUOMOS KONKURSO DALYVIŲ REGISTRACIJOS KNYGA

	Eil. Nr.
	Voko gavimo
	Konkurso dalyvio / atstovo vardas, pavardė arba pavadinimas 
	Voką pateikusio asmens parašas
	Su Palangos miesto savivaldybės materialiojo turto nuomos konkurso organizavimo taisyklėmis ir turto nuomos pavyzdine sutartimi susipažinau

	
	data
	laikas (val., min.)
	
	
	

	
	
	
	
	
	

	
	
	
	
	
	


Registracija baigta ......................................................................................





(data, val. ir min.) 

Komisijos sekretorius




............................................


........................................................................









  (parašas)




        (vardas, pavardė)
_1399796753.doc

